Document ID: 31994L0069

Kommission direktiivi 94/69/EY,
annettu 19 päivänä joulukuuta 1994,
Vaarallisten aineiden luokitusta, pakkaamista ja merkitsemistä koskevien lakien, asetusten ja hallinnollisten määräysten lähentämisestä annetun neuvoston direktiivin 67/548/ETY mukauttamisesta tekniikan kehitykseen kahdennenkymmenennenensimmäisen kerran
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon vaarallisten aineiden luokitusta, pakkaamista ja merkitsemistä koskevien lakien, asetusten ja hallinnollisten määräysten lähentämisestä 27 päivänä kesäkuuta 1967 annetun neuvoston direktiivin 67/548/ETY [1], sellaisena kuin se on viimeksi muutettuna komission direktiivillä 93/101/EY [2], ja erityisesti sen 28 artiklan,
sekä katsoo, että
direktiivin 67/548/ETY liite I sisältää vaarallisten aineiden luettelon sekä kunkin aineen luokitusta ja merkintöjä koskevat vaatimukset,
liitteen I vaarallisten aineiden luetteloa tarkastettaessa on ilmennyt, että luetteloa on muutettava ja täydennettävä nykyisen tieteellisen ja teknisen tietämyksen perusteella sisällyttämällä siihen erityisesti joukko kompleksisia hiili- ja öljyperäisiä tuotteita; on siis osoittautunut tarpeelliseksi muuttaa liitteen I esipuhetta siten, että se sisältää kompleksisten hiili- ja öljyperäisten tuotteiden ja vastaavien valmisteiden tunnistamiseen ja merkitsemiseen liittyvät tiedot, ja
tämän direktiivin säännökset ovat vaarallisten aineiden ja valmisteiden kaupan teknisten esteiden poistamiseksi annettujen direktiivien mukauttamista tekniikan kehitykseen käsittelevän komitean lausunnon mukaiset,
ON ANTANUT TÄMÄN DIREKTIIVIN:
1 artikla
Muutetaan direktiivin 67/548/ETY liite I seuraavasti:
1. Korvataan tämän direktiivin liitteen I esipuheella liitteen I esipuhe.
2. Korvataan tämän direktiivin liitteen I kohdilla direktiivin 67/548/ETY liitteen I vastaavat kohdat.
3. Lisätään tämän direktiivin liitteen II kohdat ensimmäistä kertaa tämän direktiivin liitteeseen I.
2 artikla
Jäsenvaltioiden on saatettava tämän direktiivin noudattamisen edellyttämät lait, asetukset ja hallinnolliset määräykset voimaan viimeistään 1 päivänä syyskuuta 1996. Jäsenvaltioiden on ilmoitettava tästä komissiolle viipymättä.
Näissä jäsenvaltioiden antamissa säädöksissä on viitattava tähän direktiiviin tai niitä virallisesti julkaistaessa niihin on liitettävä viitaus tähän direktiiviin. Jäsenvaltioiden on säädettävä siitä, miten viittaukset tehdään.
3 artikla
Tämä direktiivi tulee voimaan kolmantena päivänä sen jälkeen, kun se on julkaistu Euroopan yhteisöjen virallisessa lehdessä.
Tehty Brysselissä 19 päivänä joulukuuta 1994.

Labels: 12
3
15
20